**ELŐTERJESZTÉS**

**A Gazdasági és Jogi Bizottság 2019. november 25-i ülésére**

**Javaslat ingatlan bérbeadásához való hozzájárulásra**

Tájékoztatom a Tisztelt Bizottságot arról, hogy Szombathely Megyei Jogú Város Német Önkormányzatának elnöke azzal a kéréssel fordult önkormányzatunkhoz, hogy járuljunk hozzá ahhoz, hogy a fenntartásukban működő Szombathelyi Reguly Antal Nyelvoktató Nemzetiségi Általános Iskola egy osztályának elhelyezése céljából a Pálos Károly Szociális Szolgáltató Központ és Gyermekjóléti Szolgálat (a továbbiakban Intézmény) - egyik szakmai egységének elhelyezésére szolgáló - Szombathely, Szőllősi sétány 36. szám alatti épületben öt év időtartamra egy termet béreljenek.

Az ingatlan önkormányzati tulajdonú, kezelője az Intézmény.

A helyiségbérlés indoka, hogy az iskola megnövekedett gyermeklétszáma miatt a tanulók elhelyezése nehézkes, jelenleg is több épületben megoldott. Az Intézmény vezetője tájékoztatta a Német Nemzetiségi Önkormányzat elnökét, hogy lehetőség van az épületben egy osztály elhelyezésére, azonban saját hatáskörben csak a használatában lévő ingatlan, ingatlanrész egyszeri, egy évet meg nem haladó időtartamú és további előjogot nem biztosító használatba vagy bérbe adásáról dönthet. Az iskola fenntartójának ellenben igazolnia kell, hogy a helyiségre vonatkozóan legalább öt év időtartamú bérleti jogviszonnyal rendelkezik.

A nemzeti köznevelésről szóló 2011. évi CXC. törvény 23. § (10) bekezdésében foglaltak szerint a köznevelési intézmény akkor rendelkezik állandó saját székhellyel, telephellyel, ha a fenntartó igazolja, hogy a feladatai ellátásához szükséges jogszabályban meghatározott helyiségek feletti rendelkezési jog a nevelési-oktatási intézmény működéséhez legalább öt nevelési évre, tanítási évre biztosított.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 16. § (2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész 1 évet meghaladó vagy határozatlan időre szóló használatba, bérbe adásáról, illetve bérbe vételéről.

A fent hivatkozott rendelet 5.§ (2) bekezdése szerint az önkormányzati vagyon körébe tartozó vagyontárgy bérbe-, használatba, illetve haszonbérbe adására irányuló döntést megelőzően az adott vagyontárgy értékét, a bérleti vagy használati díj mértékét 6 hónapnál nem régebbi szakvélemény alapján kell meghatározni.

A (4) bekezdés b.) pontja alapján azonban mellőzhető a bérleti vagy használati díj összegére vonatkozó értékbecslés beszerzése a vagyonkezelő által feladatellátásához használt ingatlan helyiségének a feladatellátáshoz szükséges időtartamon kívüli időszakos, egészségügyi, kulturális, sport, oktatási vagy szociális használatra történő bérbe vagy használatba adása esetén.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2019. november 20.**

 **/: Dr. Nemény András :/**

**Határozati javaslat**

**…./2019. (XI.25.) GJB. számú határozat**

A Gazdasági és Jogi Bizottság a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § (2) bekezdésében foglaltak alapján hozzájárul ahhoz, hogy a Pálos Károly Szociális Szolgáltató Központ és Gyermekjóléti Szolgálat a kezelésében lévő Szombathely, Szőllősi sétány 36. szám alatti épületben egy termet öt éves időtartamra – 2024. november 30. napjáig – Szombathely Megyei Jogú Város Német Önkormányzata részére – a fenntartásában működő Szombathelyi Reguly Antal Nyelvoktató Nemzetiségi Általános Iskola egy osztályának elhelyezése céljából - bérbe adjon.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály
 vezetője)

**Határidő:** azonnal